הרשות הפלסטינית החריפה בסוף השבוע את הטון בכל הנוגע להעברת שגרירות ארה"ב מתל-אביב ירושלים, וההתקפה האחרונה שלה נראית כזו שהעיתוי שלה נבחר בקפידה: שבועיים בדיוק לפני כניסתו של דונלד טראמפ לתפקיד נשיא ארה"ב.

טראמפ. צעד היסטורי שאף נשיא לא עשה (צילום: AP)

על רקע הבטחת טראמפ להעביר את השגרירות האמריקנית לירושלים אמר אמש יועצו הבכיר של אבו מאזן ואיש סודו, מחמוד אל-הבאש, כי מהלך כזה יהיה הכרזת מלחמה על המוסלמים וכי הם לא יוכלו לשבת בחיבוק ידיים אם הוא אכן יקרה.

"הכול יכול להתמוטט אם השגרירות תועתק לירושלים", אמר אל-הבאש. "זה עלול לפתוח דלת רחבה לאפשרויות שאף אחד לא רוצה בהן". המונח שבו השתמש אל-הבאש – "הכרזת מלחמה על המוסלמים" – הוא אותו מונח שבו השתמש לפני כחודש עכרמה סברי, המופתי לשעבר של ירושלים, שמחזיק בדעות קיצוניות שבדרך כלל אינן תואמות את מדיניותה של הרשות הפלסטינית.

אבו מאזן. "העברת השגרירות תסבך את תהליך השלום" (צילום: AFP)

בנוסף אמר גורם בפתח כי אם ארה"ב אכן תעביר את השגרירות לירושלים תדרוש הרשות ממדינות ערב וממדינות האיסלאם להחזיר את שגריריהן מוושינגטון במחאה. "הסוגיה הזו אינה רק פלסטינית, זו סוגיה ערבית ואסלאמית", אמר.

דברי השניים נאמרו שעות אחרי שנשיא הרשות הפלסטינית אבו מאזן התייחס בעצמו לאפשרות של העברת השגרירות האמריקנית לירושלים. "אנחנו רוצים להאמין שההצהרות בנוגע להעברת השגרירות אינן אמיתיות ושהן לא ייושמו, משום שאם הן ייושמו – תהליך השלום במזה"ת ואפילו השלום בעולם יהיו במשבר שלא יהיה אפשרי לצאת ממנו".

הקמפיין הפלסטיני נגד העברת השגרירות לירושלים בא ימים לפני כינוסה של ועידת פריז, שייעשה בשבוע הבא. הוועידה תעסוק במציאת פתרון לסכסוך הישראלי-פלסטיני.